Jørgen Estrup
Jørgen Estrup, f. 21.7.1942, dansk politiker. Jørgen Estrup blev cand.polit. i 1969 og samme år ansat ved Københavns Universitet, fra 1971 som lektor i nationaløkonomi. I 1975 blev han medlem af Det Radikale Venstres hovedbestyrelse og i 1984 MF. I perioden 1988-94 var han næstformand for den radikale folketingsgruppe og fra 1994 formand. Samtidig blev Estrup formand for Folketingets Udenrigsudvalg.
Jørgen Estrup forlod politik i 2000 og var frem til 2004 cheføkonom ved FN's Organisation for Industriel Udvikling (UNIDO) i Wien.